
 ACORD 302/2006, D’11 D’OCTUBRE, DEL PLE DEL CONSELL DE L’AUDIOVISUAL DE CATALUNYA
Expedient núm. 4/O/2006. Relatiu a les connexions que porta a terme l’emissora pública de ràdio de Calafell (Calafell Ràdio).

1. Antecedents

El senyor Jordi Sánchez i Solsona, portaveu del Grup Municipal del Partit dels Socialistes de Catalunya-Progrés Municipal (PSC-PM) de l’Ajuntament de Calafell, formula una reclamació davant d’aquest Consell en relació amb les connexions que l’emissora de radiodifusió sonora de gestió pública de Calafell (Calafell Ràdio) porta a terme amb l’emissora de radiodifusió sonora de gestió privada RAC1.

2. Fonaments

2.1. Competència del Consell de l’Audiovisual de Catalunya
La competència del Consell de l’Audiovisual de Catalunya per emetre el present acord la trobem regulada tant a la Llei 2/2000, de 4 de maig,  de la seva creació com a la Llei 22/2005, de 29 de desembre de la Comunicació audiovisual de Catalunya. El Consell, concretament, té atribuïdes les funcions de vetllar pel respecte dels principis de pluralisme polític, social, religiós, cultural i també per l’equilibri territorial adequat en el conjunt del sistema audiovisual de Catalunya com la competència de vetllar pel compliment de les missions de servei públic establertes a la Llei de comunicació audiovisual i la potestat de garantir el compliment de les obligacions dels prestadors de serveis de comunicació audiovisual (públics i privats).
2.2 Connexions de l’emissora de radiodifusió sonora de gestió pública de Calafell (Calafell Ràdio)

Una vegada exposada la competència del CAC per emetre el present acord cal entrar a analitzar la normativa que regula el funcionament de les emissores municipals de radiodifusió sonora. 
L’apartat 3 del article 3 de la Llei de l’Estat 11/1991, de 8 d’abril, d'organització i control de les emissores municipals de radiodifusió sonora que, d’acord amb el que preveuen els apartats 18 i 27 de l’article 149 de la Constitució Espanyola, té caràcter de disposició bàsica respecte a les normes d’organització i control de la prestació del servei públic de radiodifusió sonora, estableix que:

 «Les emissores [..]. podran emetre de forma simultània un mateix programa d’elaboració pròpia o produït per altres emissores de titularitat pública [..]. i en cap cas poden incorporar-se a cadenes de radiodifusió sonora».

En conseqüència, el legislador estatal a fi de preservar el caràcter local de les emissores de radiodifusió sonora de gestió pública ha previst la possibilitat que per mitjà de més d’una emissora municipal s’emeti simultàniament un mateix programa d’elaboració pròpia o produït per altres emissores de radiodifusió sonora de titularitat pública, però prohibeix taxativament que passin a formar part de cadenes de radiodifusió sonora de gestió privada. 
A Catalunya, l’article 2 del Decret 263/1990, de 23 d’octubre, de regulació del procés de concessió per a la gestió indirecta per part de les corporacions locals del servei de radiodifusió sonora en ones mètriques amb modulació de freqüència, estableix quins són els documents que han de presentar els Ajuntaments per gaudir d’una concessió d’una emissora de ràdio.

En concret, la lletra c de l’esmentat article disposa que:

 «Els Ajuntaments hauran de presentar una memòria sobre les activitats que durà a terme l’emissora,... amb un compromís raonable de programació pròpia de caràcter local...i amb el compromís explícit de no realitzar connexions en cadena amb emissores comercials». 
Per tant, és clar que l’emissora pública de Calafell (Calafell Ràdio) està vulnerant l’apartat 3 del article 3 de la Llei de l’Estat 11/1991, de 8 d’abril, d'organització i control de les emissores municipals de radiodifusió sonora, així com el compromís assumit de realitzar connexions en cadena amb emissores comercials.
L’apartat h de l’article 25 de la Llei 22/2005, de 29 de desembre, de la comunicació audiovisual de Catalunya preveu dins l’àmbit de les obligacions que han de respectar els prestadors públics de serveis audiovisuals el deure de «complir la resta d'obligacions que determina la normativa vigent».
Ja hem exposat la prohibició taxativa que estableix la Llei de l’Estat 11/1991, de 8 d’abril, d'organització i control de les emissores municipals de radiodifusió sonora que les emissores de radiodifusió sonora de titularitat pública passin a formar part de cadenes de radiodifusió sonora de gestió privada. Aquesta prohibició ve reforçada amb el compromís explícit dels Ajuntaments de no realitzar connexions en cadena amb emissores comercials previst al Decret 263/1990, de 23 d’octubre, de regulació del procés de concessió per a la gestió indirecta per part de les corporacions locals del servei de radiodifusió sonora en ones mètriques amb modulació de freqüència.  
Per tant, l’obligació de no realitzar connexions en cadena amb emissores comercials, s’encabiria en l’apartat h de l’article 25 de la LCA com una de les «altres» obligacions que determina la normativa vigent i que han de respectar els prestadors públics de serveis audiovisuals. En conseqüència, l’emissora Calafell Ràdio, estaria vulnerant l’apartat h de l’article 25 de la Llei de comunicació audiovisual.
És per aquest motiu, que d’acord amb la potestat que té atribuïda el Consell de garantir el compliment de les obligacions dels prestadors de serveis de comunicació audiovisual derivades del que estableixen la Llei de comunicació audiovisual i les altres disposicions que els hi són aplicables, es considera que aquest Consell hauria de, posar en coneixement de Ràdio Calafell que les connexions que està duent a terme amb l’emissora de radiodifusió sonora de gestió privada RAC1, són constitutives d’una infracció i en conseqüència, instar a aquesta emissora per tal que cessi les connexions que està realitzant.
2.3 Tractament del cessament de les emissions dels plens municipals.

El ple de l’Ajuntament de Calafell, en la sessió de 27 de setembre de 2005, va acordar deixar d’emetre en directe els plens municipals, segons decisió de l’equip de govern de Convergència i Unió (CiU) i Agrupació Democràtica Municipal de Catalunya (ADMC). 

L’equip de govern de l’Ajuntament de Calafell va justificar la mesura de suprimir la retransmissió en directe dels plens municipals al·legant que «es busca una informació més periodística, ja que amb la nova graella hi participen molts més col·laboradors i anunciants, i no surt a compte parar tantes hores la programació, a més que això és inaudible des del punt de vista radiofònic»
.

L’oposició formada per Partit dels Socialistes de Catalunya-Progrés Municipal (PSC-PM), Partit Popular de Catalunya (PPC) i Esquerra Republicana de Catalunya (ERC) va presentar, en el seu dia, una moció en bloc al ple per demanar una rectificació, que finalment no va prosperar. Aquestes forces polítiques consideren que les retransmissions, que es feien des de la creació de l’emissora (1984), constitueixen el programa de més audiència, i són una garantia dels drets d’informació dels ciutadans.

El principi de pluralisme polític, reconegut en l’article 1 de la Constitució, és definit com un valor superior de l’ordenament jurídic, correlacionat immediatament amb el pluralisme informatiu, ja que és a través de la informació que el ciutadà pot formar la seva opinió i optar entre les diverses propostes que formulen les forces polítiques existents. 

D’altra banda, les emissores de ràdio municipals tenen reconeguda, per part dels ciutadans, una notable repercussió informativa que les converteix en instruments d’una gran influència social. Aquestes emissores pertanyen al conjunt de la ciutadania de l’àmbit territorial respectiu, la seva justificació essencial és el servei a aquests ciutadans i donar veu als diversos col·lectius socials que puguin estar implicats en fets o problemes d’actualitat.

Ultra les consideracions de caràcter històric –la retransmissió del plens en les dues últimes dècades– i el fet mateix que el naixement del moviment de les emissores municipals de Catalunya (Emuc) es produí amb l’arribada de la democràcia als ajuntaments, cal dir que la lògica de servei públic local avala la necessitat d’aquestes retransmissions.

Així es desprèn de la Llei de la Comunicació Audiovisual de Catalunya i, en concret, del seu article 32.1 sobre definició i abast del servei públics d’àmbit local. En concret s’assenyala que «d’una manera particular, cal garantir que aquest servei transmeti una informació veraç, objectiva i equilibrada» i que «compleixi les missions de servei públic de l’article 26.3 en la seva adaptació als interessos de les respectives comunitats locals».
L‘article de referència, que defineix les missions específiques de servei públic de comunicació audiovisual de competència de la Generalitat, assenyala que cal que la informació sigui «respectuosa amb el pluralisme polític, social i cultura» (art. 23.3.b) i concreta com a missió específica «la difusió de l’activitat del Parlament, dels grups parlamentaris... » (art. 23.3.c).

Cal concloure, en resum, que tant la pròpia naturalesa, tradició i orígens de les emissores municipals de Catalunya com les seves missions específiques, que la Llei defineix, aconsellen emetre els plens municipals.

Per tot el que s’ha exposat, el Ple del Consell de l'Audiovisual de Catalunya ha adoptat els següents:
ACORDS
1.- Estimar la reclamació presentada pel senyor Jordi Sánchez i Solsona, portaveu del Grup Municipal del Partit dels Socialistes de Catalunya-Progrés Municipal (PSC-PM) de l’Ajuntament de Calafell.

2.- Posar en coneixement de l’emissora municipal Calafell Ràdio que la realització de connexions amb l’emissora de radiodifusió sonora de gestió privada RAC1 suposa l’incompliment de la Llei de l’Estat 11/1991, de 8 d’abril, d'organització i control de les emissores municipals de radiodifusió sonora, així com del Decret 263/1990, de 23 d’octubre, de regulació del procés de concessió per a la gestió indirecta per part de les corporacions locals del servei de radiodifusió sonora en ones mètriques amb modulació de freqüència i en conseqüència, suposa una vulneració de l’apartat h de l’article 25 de la Llei de Comunicació Audiovisual.

3.- Instar a Calafell Ràdio per tal que cessi en les connexions amb l’emissora de radiodifusió sonora de gestió privada RAC1.
4.- Recomanar a la dita emissora municipal, a fi de preservar les missions de servei públic que té encomanades, que reprengui les emissions dels plens municipals.
5.- Recordar que com a prestador de servei públic de comunicació audiovisual ha de donar compliment a les obligacions establertes a la Llei 22/2005, de 29 de desembre, de la comunicació audiovisual de Catalunya i, en tot cas, als principis d’organització i funcionament d’aquest servei públic d’àmbit local.
6.- Notificar aquests acords als interessats.

Barcelona, 11 d’octubre de 2006 
Josep M. Carbonell i Abelló 




Rafael Jorba i Castellví

President






Conseller secretari
� Transcripció del Ple Municipal de 27 de setembre de 2005 celebrat a l’Ajuntament de Calafell.

